Οικονομία – Δικαιοσύνη – Brexit 4.12.2018

Αισθάνομαι ιδιαίτερη χαρά και τιμή που προλογίζω, τη σημερινή Συζήτηση σχετικά με το εξόχως επίκαιρο ζήτημα "*Ελληνική Οικονομία και Brexit*", και με επιμέρους θεματικές, πέρα από το Brexit, τους κινδύνους και τις προοπτικές για την Ελληνική οικονομία και την σχέση Δικαιοσύνης και Ανάπτυξης. Ευχαριστώ θερμά για την πρόσκληση τον αντιπρόεδρο του ΔΣΑ, **Θέμη Σοφό**, και τον Καθηγητή του SOAS του *University of London*, **John Weeks**.

Διάβασα πρόσφατα ένα άρθρο που δημοσίευσε στα μέσα Σεπτέμβρη ο Καθηγητής John Weeks, (από κοινού με τις Johnna Montgomerie & Ann Pettifor), με τον εύγλωττο τίτλο : «*Κάνοντας δυνατό ένα διαφορετικό οικονομικό μέλλον: 100 πολιτικές για το τέλος της λιτότητας*» («Making another economic future possible: 100 policies to end austerity»).Το άρθροδεν προσφέρει έτοιμες λύσεις. Πρόκειται περισσότερο για ένα κάλεσμα **προοδευτικής και δημιουργικής υπέρβασης της οικονομικής κρίσης** μέσα από ρεαλιστικές εναλλακτικές επιλογές, σε σχέση με το επικρατές οικονομικό παράδειγμα που παρήγαγε τόσο την παγκόσμια οικονομική κρίση του 2008, όσο και την επακολοθήσασα κρίση δημοσίου χρέους που έπληξε από το 2010 τις αδύναμες χώρες της ευρωζώνης, μεταξύ των οποίων και την Ελλάδα.

Σε αυτό το κάλεσμα έχουμε χρέος όσοι πιστεύουμε στην δημοκρατική, προοδευτική υπέρβαση της κρίσης να τοποθετηθούμε με παρρησία. Έχει, άλλωστε νομίζω, έρθει η ώρα να εστιάσουμε σε εκείνα που μας ενώνουν και να αφήσουμε πίσω εκείνα που μας χωρίζουν. Με ενότητα και ομοψυχία, οφείλουμε να αγωνιστούμε για την **παραγωγική ανασυγκρότηση του τόπου μας**, αλλά και για την **ευρωπαϊκή ανάκαμψη**, που είναι άρρηκτα συνδεδεμένες στο σύγχρονο σύμπαν οικονομικής αλληλεξάρτησης.

Την 10ετία που πέρασε, η χώρα μας εγκλωβίστηκε σε μια βαθιά, παρατεταμένη και ανακυκλούμενη οικονομική και κοινωνική κρίση. Τα βασικά οικονομικά χαρακτηριστικά, με τις γνωστές δυσμενείς κοινωνικές προεκτάσεις, συνοψίζονται στη **συρροή τεσσάρων ελλειμμάτων**:

* Του **δημοσιονομικού** (δηλαδή του ελλείμματος του προϋπολογισμού)
* Του **ελλείμματος του ισοζυγίου εξωτερικών πληρωμών** (το οποίο έφτασε το δυσθεώρητο 14% το 2008)
* Του **δημοσίου χρέους** (που ανήλθε από το 102,9% του ΑΕΠ το 2004, στο 172,1% το 2011 και στο 178,6% το 2017),
* Κυρίως, όμως, του **ελλείμματος παραγωγής και παραγωγικότητας του ιδιωτικού τομέα, δηλ. της πραγματικής οικονομίας**.

Για να έχουμε μια εικόνα του πού βρισκόμαστε: Στην χώρα μας οι επενδύσεις αποτελούν το **13% του Α.Ε.Π.** τη στιγμή που ο ευρωπαϊκός μέσος όρος ανέρχεται σε **20 %**. Υπάρχει δηλαδή ένα **επενδυτικό κενό** ύψους **100 δισεκατομμυρίων €.** Σύμφωνα με την κατάταξη της **Παγκόσμιας Τράπεζας** η Ελλάδα είναι η **προτελευταία** μεταξύ των χωρών της ευρωπαϊκής ένωσης σε ό,τι αφορά το **φιλικό επιχειρηματικό περιβάλλον** (κατάταξη *doing business*), ενώ στην παγκόσμια κατάταξη το 2017 υποχώρησε στην **67η θέση** από την 61η που βρισκόταν το 2016.

Αντί όμως να αντιμετωπίσουμε το βασικό πρόβλημα του ελλείμματος παραγωγής και παραγωγικότητας του ιδιωτικού τομέα, η Ελλάδα, υπό την πίεση των απαιτήσεων των διεθνών δανειστών, έγινε πειραματόζωο για την εφαρμογή αποτυχημένων -όπως τελικώς απεδείχθη στην πράξη- «πολλαπλασιαστών».

Η συνταγή είναι πλέον γνωστή: **βίαιη εσωτερική υποτίμηση** και αποσάθρωση των εργασιακών σχέσεων (βλ. ΠΥΣ 6/2012), **υπερπλεονάσματα** από την αύξηση των φόρων, τις περικοπές κοινωνικών μεταβιβάσεων, τις μειώσεις συντάξεων, και τον περιορισμό του προγράμματος δημοσίων επενδύσεων, **αύξηση των κοινωνικά άδικων έμμεσων επιβαρύνσεων** (ΦΠΑ, τελών κλπ).

Την ίδια στιγμή οι υγιείς δυνάμεις του τόπου, που μοχθούν, παράγουν και δημιουργούν, αγνοούνται προκλητικά⋅ το υψηλά καταρτισμένο ανθρώπινο δυναμικό εξωθείται στην ανεύρεση εργασίας στο εξωτερικό (με αποτέλεσμα το γνωστό ***brain drain***), ενώ η **παραγωγικότητα και οι επενδύσεις** παραμένουν διαρκή ζητούμενα μιας **παραγωγικής ανασυγκρότησης** που δεν έρχεται.

Για να εντοπίσουμε πού βρίσκεται η καρδιά του προβλήματος αξιομνημόνευτο είναι το εξής στοιχείο: Σύμφωνα με τελευταίες μελέτες από τα 16 προβλήματα που προτάσσουν οι επενδυτές στη χώρα μας **τα 9 αφορούν αδυναμίες του θεσμικού πλαισίου και του δικαστικού συστήματος**, μεταξύ των οποίων και η **βραδεία απονομή της δικαιοσύνης.**

Πολλές από τις μεταρρυθμίσεις για τις οποίες μιλούμε θα έπρεπε να είναι κοινότοπα αυτονόητες σε ένα **σύγχρονο κράτος δικαίου**, πυλώνες του οποίου είναι η ταχεία και ορθή απονομή της δικαιοσύνης, η καλή νομοθέτηση και η αποτελεσματική δημόσια διοίκηση που σέβεται την αρχή της νομιμότητας.

Θα αναφερθώ επιγραμματικά στους βασικούς άξονες των θεσμικών μεταρρυθμίσεων που μπορούν κατά τη γνώμη μου να αποτελέσουν την **θρυαλλίδα της επενδυτικής επανεκκίνησης και της παραγωγικής ανασυγκρότησης της χώρας:**

**1. Ασφάλεια δικαίου**

Προϋπόθεση των επενδύσεων και εν γένει της υγιούς συναλλακτικής δραστηριότητας είναι η **εμπιστοσύνη**. Εχθρός τους είναι η **ανασφάλεια δικαίου**. Δεν υπάρχει αμφιβολία ότι η **πολυνομία** και η **κακονομία** αποτελούν **οπισθέλκουσα δύναμη,** υπονομευτική της όποιας απόπειρας οικονομικής ανάταξης.

Το φορολογικό καθεστώς αποτελεί χαρακτηριστικό παράδειγμα. Οι διαρκείς νομοθετικές μεταβολές καθιστούν ανέφικτο οποιοδήποτε επιχειρηματικό σχεδιασμό. Το εν Ελλάδι επιχειρηματικό σχέδιο (το *business plan made in Greece*) οφείλει στην πράξη να αφιερώνει άνω του 50% στα ζητήματα **κανονιστικής συμμόρφωσης**. Καμία επιχείρηση δεν μπορεί να αισθάνεται ασφαλής ούτε καν για το απώτατο χρονικό όριο φορολογικών ελέγχων καθώς, παρά την πρόσφατη νομολογία του Συμβουλίου της Επικρατείας, ο νομοθέτης και η διοίκηση έχουν εφεύρει τον **νομικό σολοικισμό των παρατάσεων της παραγραφής,** κατά τρόπο ώστε κανείς δεν γνωρίζει πότε το Δημόσιο παύει να έχει αρμοδιότητα προς έλεγχο. Ομοίως, κανείς δεν μπορεί να προβλέψει ποιος είναι **ο χρονικός ορίζοντας αποπληρωμής των υποχρεώσεων του Δημοσίου**. Είναι κοινό μυστικό ότι σε μεγάλο βαθμό πλεονάσματα επιτυγχάνονται λόγω της συστηματικής άρνησης του Δημοσίου να ανταποκριθεί στις οικονομικές υποχρεώσεις του έναντι των ιδιωτών. Η πρόσφατη **Έκθεση του Ελεγκτικού Συνεδρίου**, που είδε το φως της δημοσιότητας προ ημερών (27.11.2018) επιβεβαιώνει του λόγου το αληθές.

**2. Καλή νομοθέτηση – Κωδικοποίηση νομοθεσίας**

Η τήρηση των κανόνων καλής νομοθέτησης αποτελεί εχέγγυο **ποιοτικής αναβάθμισης** του νομοθετικού έργου. Η τήρηση αυστηρής προνομοθετικής διαδικασίας επιτρέπει, πριν την οριστικοποίηση των προτεινόμενων νομοσχεδίων, αφ’ ενός να λαμβάνονται υπ’ όψιν οι απόψεις των θεσμικών φορέων (μεταξύ των οποίων και των εκπροσώπων της επιχειρηματικής κοινότητας και των εργαζομένων), και αφ’ ετέρου να καταγράφονται οι συνέπειες των εισαγόμενων ρυθμίσεων για την οικονομία και την κοινωνία.

Είναι γνωστό ότι τα πρώτα βήματα για την καθιέρωση κανόνων καλής νομοθέτησης έγιναν με τον **ν. 4048/2012**, οπότε προβλέφθηκαν οι κανόνες δημόσιας διαβούλευσης και η σύνταξη εκθέσεων αξιολόγησης των συνεπειών των εισαγόμενων ρυθμίσεων. Παρά ταύτα, οι κανόνες αυτοί, εν πολλοίς **ατελείς** κατά τη νομική τους φύση, στο μέτρο που δεν προβλέπουν συγκεκριμένες κυρώσεις όταν παραβιάζονται, πολύ συχνά παρακάμφθηκαν στην πράξη με την επίκληση του επείγοντος ή άλλου μείζονος δημοσίου συμφέροντος, που δεν επέτρεπε την πλήρη τήρησή τους.

Είναι, λοιπόν, ανάγκη *πρώτον* να διευρυνθούν κατά το ουσιαστικό τους περιεχόμενο, και *δεύτερον* να εξασφαλιστεί η τήρησή τους στην πράξη.

Σε ό,τι αφορά την ουσία, νομίζω ότι είναι σημαντικό η δημόσια διαβούλευση, που ήδη προβλέπεται και απευθύνεται στο ευρύ κοινό, να συνδυαστεί με την **υποχρεωτική** **θεσμική διαβούλευση** με συγκεκριμένους συλλογικούς φορείς, ιδίως όσους εκ του νόμου χαρακτηρίζονται σύμβουλοι της Πολιτείας (Ολομέλεια Δικ. Συλλόγων, ΤΕΕ, ΕΒΕΑ), αλλά και τους κοινωνικούς εταίρους (ΓΣΕΕ, ΣΕΒ).

Πέραν των θεσμικών διαστάσεων, σε μια εποχή τεχνολογικής επανάστασης, δεν μπορεί να παροράται η διάσταση της **νομικής πληροφορικής**. Η σύζευξη των κανόνων καλής νομοθέτησης και νομικής πληροφορικής επιτυγχάνεται στο σημαντικό έργο της **Εθνικής Πύλης για την Κωδικοποίηση και Αναμόρφωση της Ελληνικής Νομοθεσίας.**

Ο κεντρικός στόχος της πρωτοβουλίας, είναι η κωδικοποίηση του ισχύοντος δικαίου με δύο βασικούς άξονες:

- *αφ’ ενός* την **ενιαία διάθεση του συνόλου της κωδικοποιημένης νομοθεσίας**, με βάση **ανοικτά πρότυπα**, μέσω της Εθνικής Πύλης, και

- *αφ’ ετέρου* την ενσωμάτωση των νέων νομοθετημάτων και την διασύνδεσή τους με τις υπάρχουσες κωδικοποιήσεις, μέσω ενός νέου συνεργατικού εργαλείου, της **Πλατφόρμας Κανονιστικής Διαδικασίας.**

Η διαρκής κωδικοποίηση θα επιτρέψει -ευελπιστούμε- την **συστηματική συνοχή** και την **εύκολη αναζήτηση** του ισχύοντος δικαίου, καθώς και την **αποκάθαρση** της νομοθεσίας από νομικά απολιθώματα.

**3. Ταχεία απονομή της Δικαιοσύνης**

Η **βραδεία επίλυση, ιδίως των διοικητικών διαφορών** -*καθώς μετά την εκδήλωση της κρίσης στις πολιτικές υποθέσεις υπάρχει η αντίστροφη τάση περιορισμού των υποθέσεων*-, αποτελεί ιδιαιτέρως σημαντικό εμπόδιο στην επιχειρηματικότητα. Η καθυστέρηση, που φτάνει στο όριο της **αρνησιδικίας,** συνιστά **κατάλυση στην πράξη του δικαιώματος δικαστικής προστασίας**. Στην περίπτωση των πολιτών τούτο σημαίνει αδυναμία αποτελεσματικής άσκησης των δικαιωμάτων τους, κατά τρόπο ώστε το Σύνταγμα και ο νόμος να παραμένουν γράμμα κενό. Στην περίπτωση των επιχειρήσεων, όμως, μπορεί να σημαίνει και **οικονομική καταστροφή**. Το Οικονομικό Πανεπιστήμιο Αθηνών εκτίμησε σε μελέτη του ότι η επίσπευση κατά 35% του χρόνου επίλυσης των διοικητικών διαφορών με ορίζοντα το 2020 θα έχει **μετρήσιμο οικονομικό όφελος, έως 19 εκατομμύρια €.**

Δεν υπάρχει αμφιβολία ότι *λυδία λίθος* για την επιτάχυνση της απονομής της Δικαιοσύνης είναι αφενός η **κάλυψη των οργανικών και λειτουργικών κενών** των δικαστηρίων σε δικαστικούς λειτουργούς και δικαστικούς υπαλλήλους, και αφετέρου η προώθηση της **ηλεκτρονικής δικαιοσύνης** (***Ε-Justice***).

Στον τομέα αυτό έχουν, προσφάτως, γίνει κάποια θετικά βήματα. Μετά από πολύχρονο αγώνα, κατέστη επιτέλους εφικτό να ολοκληρωθεί η ψηφιακή υποδομή για την ηλεκτρονική κατάθεση δικογράφων σε όλα τα διοικητικά δικαστήρια, ήτοι στο ΣτΕ, σε 11 Διοικητικά Εφετεία και 29 Διοικητικά Πρωτοδικεία και στο Ελεγκτικό Συνέδριο, και ήδη από 26.11.2018 στα Πρωτοδικεία Θεσσαλονίκης και Πειραιά μέσα από το portal.olomeleia.gr και την διαλειτουργικότητά του με τα ΟΣΔΔΥ ΔΔ και ΠΠ του Υπουργείου Δικαιοσύνης.

Παρά ταύτα, πρέπει ακόμα να γίνουν πολλά στον τομέα αυτόν. Δεν χρειάζεται ιδιαίτερη επιχειρηματολογία για να πειστεί κανείς ότι πρέπει άμεσα α) να ολοκληρωθεί το έργο της ηλεκτρονικής κατάθεσης δικογράφων σε όλα πολιτικά δικαστήρια, β) να εξασφαλιστεί η δυνατότητα προσωποποιημένης παρακολούθησης της ροής δικογράφου για τους δικηγόρους – νομικούς παραστάτες, γ) να διευρυνθεί η δυνατότητα ηλεκτρονικής κατάθεσης σε όλα τα δικόγραφα ενώπιον των τακτικών διοικητικών δικαστηρίων, δ) να προβλεφθεί ψηφιοποίηση του φακέλου, ηλεκτρονική αποστολή των απόψεων της διοίκησης και ηλεκτρονική πρόσβαση των διαδίκων, στις υποθέσεις των διοικητικών δικαστηρίων, και σε κάθε περίπτωση να ειδοποιείται ο δικηγόρος του διαδίκου με ηλεκτρονικό ταχυδρομείο (email) από τα διοικητικά δικαστήρια σε όσες περιπτώσεις δεν προβλέπεται σήμερα υποχρεωτικά επίδοση εκ του νόμου, ε) να εξασφαλιστεί η δυνατότητα ηλεκτρονικής υποβολής αιτήσεων για έκδοση Βεβαιώσεων και Πιστοποιητικών από τα δικαστήρια, ε) να διευρυνθεί στην πράξη η ηλεκτρονική ανάρτηση των πρακτικών δίκης, σε όλα τα δικαστήρια, και τέλος, στ) να υπάρξει πλήρης διαλειτουργικότητα των πληροφοριακών συστημάτων της Δικαιοσύνης, μεταξύ τους και με το σύνολο των δημοσίων υπηρεσιών.

Βασική επιδίωξη του δικηγορικού σώματος είναι η έμπρακτη στήριξη των **εναλλακτικών μορφών επίλυσης διαφορών,** υπό την προϋπόθεση ότι μπορούν πράγματι να επιφέρουν την επιθυμητή **επίσπευση**. Η πλέον εμβληματική πρωτοβουλία μας είναι η προώθηση ενός **μηχανισμού μόνιμης διαιτησίας στους δικηγορικούς συλλόγους**, που φιλοδοξούμε να γίνει να καταστεί ελκυστικός για τα μέρη, και ιδίως την επιχειρηματική κοινότητα, καθώς θα προσφέρει ταχύτητα, θεσμικό κύρος, χαμηλό κόστος, και εμπιστευτικότητα της διαδικασίας. Ήδη, ο ΔΣΑ εκπόνησε, κατόπιν συνεργασίας, στο πλαίσιο της CCBE, με τους Δικηγορικούς Συλλόγους Γαλλίας και Αυστρίας, **Κανονισμό Μόνιμης Διαιτησίας**, που έχει προωθηθεί για κύρωση στο Υπουργείο Δικαιοσύνης.

**4. Διαδικασίες αναδιάρθρωσης – ρυθμίσεις επιχειρηματικών οφειλών – Εκσυγχρονισμός του πτωχευτικού δικαίου**

Η εχθρική στάση προς το επιχειρείν μεταφράζεται σε ένα διαχρονικά αυστηρό και τυπολατρικό πτωχευτικό δίκαιο, που αντιμετωπίζει την επιχειρηματική αποτυχία ως έγκλημα και την πτωχευτική αποκατάσταση ως μακρινό, άπιαστο όνειρο. Η κουλτούρα αυτή έχει μεταφερθεί και στα χρήματοπιστωτικά ιδρύματα τα οποία κατά κανόνα αντιλαμβάνονται την πτωχευτική διαδικασία μονοσήμαντα ως διαδικασία **ρευστοποίησης της επιχείρησης**, και όχι ως άσκηση διάσωσης, μέσα από την αναδιάρθρωση, εφόσον αυτή είναι εφικτή.

Ο χειρότερος βέβαια όλων των πιστωτών διαχρονικά είναι το **Ελληνικό Δημόσιο,** το οποίο πεισματικά μέχρι πρότινος αρνείτο να γίνει κοινωνός της λογικής της αναδιάρθρωσης, της διάσωσης και της πραγματικής δεύτερης επιχειρηματικής ευκαιρίας.

Ο νεοπαγής **εξωδικαστικός μηχανισμός** ρύθμισης οφειλών δυστυχώς, παρά τα όποια θετικά αποτελέσματα (αναφέρεται σε χθεσινά δημοσιεύματα ότι οι υποθέσεις που έχουν ρυθμιστεί έφτασαν τις **1.000**) δεν έχει αποφέρει τα αναμενόμενα αποτελέσματα. Ιδίως για ποσά οφειλών άνω των 20.000 € είναι και **απαιτητικός** και **γραφειοκρατικός**, με αποτέλεσμα να μην διευκολύνεται στην πράξη η διάσωση των επιχειρήσεων.

Ομοίως, στο πεδίο του **πτωχευτικού δικαίου**, παρά τις νομοθετικές αλλαγές του 2016 και του 2018, υπάρχουν κενά, αδυναμίες και ασάφειες που δεν επιτρέπουν, ούτε επιβάλλουν, την ταχεία κήρυξη της πτώχευσης και εκκαθάριση της διαδικασίας, από την στιγμή που εκδηλώνεται σαφής απειλή παύσης πληρωμών. Αντιθέτως, η μεγάλη πλειοψηφία των ελληνικών επιχειρήσεων παραπαίει και καρκινοβατεί σε ένα καθεστώς οικονομικής ασφυξίας, συσσωρεύοντας χρέη τα οποία με βεβαιότητα δεν μπορούν να αποπληρωθούν. Έχουμε, λοιπόν, ανάγκη έναν πλήρη και αποτελεσματικό υποστηρικτικό μηχανισμό ώστε η «*πραγματική δεύτερη ευκαιρία*» για τον καλόπιστο επιχειρηματία, ο οποίος δεν μπορεί να ανταποκριθεί στις υποχρεώσεις του, να υποστασιοποιηθεί. Τούτο προϋποθέτει ασφαλώς συμμετοχή του Δημοσίου ως πιστωτή στην πτωχευτική διαδικασία (στη λογική του σύμμετρου αυτοπεριορισμού), δίκαιη φορολογική αντιμετώπιση των ανείσπρακτων -συνεπεία της πτώχευσης- απαιτήσεων, και επάνοδο στον περιορισμό της ευθύνης των επιχειρηματιών που δραστηριοποιούνται με κεφαλαιουχικά εταιρικά σχήματα (πλην της περιπτώσεως αποδεδειγμένης κακοπιστίας και δολιότητας, που δικαιολογούν την κάμψη της αυτοτέλειας της νομικής προσωπικότητας).

Στον αντίποδα των σκέψεων αυτών, πρέπει να στηλιτεύσουμε και να λάβουμε τα αναγκαία θεσμικά αντίμετρα ώστε να περιοριστεί η μεθόδευση πολλών επιχειρηματιών, οι οποίοι συστηματικά καταστρατηγούν το υφιστάμενο θεσμικό πλαίσιο της πτωχευτικής διαδικασίας, ενεργώντας δολίως και σε βάρος κυρίως των εργαζομένων. Στις περιπτώσεις αυτές, οι τελευταίοι όχι μόνον αδυνατούν στην πράξη να εισπράξουν τις γεγενημένες εργατικές απαιτήσεις, αλλά επιπλέον, λόγω των γνωστών δυσλειτουργιών και γραφειοκρατικών αγκυλώσεων, αδυνατούν να λάβουν ακόμα και το γλίσχρο επίδομα αφερεγγυότητας από τον ΟΑΕΔ.

Τέλος, σε ό,τι αφορά τα χρέη ιδιωτών, προκειμένου να προστατευθούν οι καλόπιστοι οφειλέτες και να τους δοθεί μια τελευταία ευκαιρία επεξεργαστήκαμε από κοινού με το ΟΕΕ, την εξής πρόταση: Να παρέχεται **δικαίωμα προτίμησης του οφειλέτη** έναντι των εταιριών Διαχείρισης Απαιτήσεων από Δάνεια και Πιστώσεις (Ε.Δ.Α.Δ.Π.) και Απόκτησης Απαιτήσεων από Δάνεια και Πιστώσεις (Ε.Α.Α.Δ.Π.). Δηλ. στην περίπτωση που οι τράπεζες προβαίνουν σε ομαδική εκχώρηση δανειακών απαιτήσεων στις ανωτέρω εταιρείες ειδικού σκοπού (*funds*), να εξασφαλιστεί υπέρ του δανειολήπτη η δυνατότητα εξόφλησης του δανείου απευθείας προς την τράπεζα (αρχικό πιστοδότη) έναντι ποσού, ίδιου ύψους, με εκείνο που συμφώνησε να δώσει το fund – εκδοχέας της απαίτησης- προκειμένου να αναλάβει το δάνειο.

**5. Κίνητρα υγιούς επιχειρηματικής και επενδυτικής δραστηριότητας.**

Η πολυπόθητη ανάπτυξη δεν μπορεί να έρθει αν έχουμε το βλέμμα στραμμένο αποκλειστικά στις παθογένειες. Η οικοδόμηση ενός ευνοϊκού επιχειρηματικού περιβάλλοντος απαιτεί **θετικά κίνητρα**.

* Σε μια εποχή μειωμένης ρευστότητας και οικονομικής καχεξίας οι όποιες κρατικές ενισχύσεις (αναπτυξιακός νόμος, ΕΣΠΑ) πρέπει να είναι **εμπροσθοβαρείς**, ώστε να προσφέρουν την αναγκαία ρευστότητα στις επιχειρήσεις και να μην λειτουργούν αποζημιωτικά έναντι ήδη γενομένων δαπανών (εξ ιδίων πόρων).
* Πρέπει να χρηματοδοτείται πρωτίστως η **έρευνα και καινοτομία** (και όχι π.χ. οι κτιριακές υποδομές).
* Η έρευνα και η ανάπτυξη πρέπει να συνοδεύεται από αντίστοιχα φορολογικά κίνητρα.
* Η κρατική χρηματοδότηση δεν μπορεί να εστιάζει μόνο σε μεμονωμένες επιχειρήσεις. Χρειαζόμαστε **επιχειρηματικά οικοσυστήματα** που δημιουργούν μια **αλυσίδα αξίας** με πολλαπλασιαστικά οφέλη και αποτελέσματα.
* Τέλος, αλλά όχι έσχατο, πρέπει να δημιουργήσουμε το κατάλληλο περιβάλλον ώστε **η Ελλάδα να προσελκύσει ξανά ανθρώπινο δυναμικό με υψηλές δεξιότητες**. Το πραγματικό δράμα της ελληνικής οικονομίας, που υπαινίχθηκα παραπάνω, είναι ότι νέοι επιστήμονες με υψηλή μόρφωση και κατάρτιση (από το ελληνικό εκπαιδευτικό σύστημα), αντί να παράγουν και να αποδίδουν επ’ ωφελεία της ελληνικής οικονομίας, έχουν αναγκαστεί να βιοπορίζονται σε άλλα κράτη με ευνοϊκότερο εργασιακό περιβάλλον. Οφείλουμε να κατανοήσουμε ότι δεν μπορούμε να γίνουμε ανταγωνιστικοί μέσα από την καθήλωση των μισθών και την περιστολή των συλλογικών διαπραγματεύσεων. Ούτε μπορούμε, ούτε θέλουμε να ανταγωνιστούμε αναπτυσσόμενες χώρες (βλ. Κίνα) στην μαζική παραγωγική δραστηριότητα. Η ανταγωνιστικότητά μας πρέπει να στηριχτεί στο **ανθρώπινο και διανοητικό κεφάλαιο** που διαθέτουμε. Η άνθηση της υγιούς και της νεοφυούς επιχειρηματικότητας καθώς και της καινοτομίας, αποτελεί μονόδρομο για την ανασυγκρότηση της χώρας.

Πριν κλείσω θέλω να αναφερθώ *επ’ ολίγον* στο **Brexit** και τις συνέπειές του για την άσκηση της δικηγορίας. Ελληνική αντιπροσωπεία μετέβη στην Μεγ. Βρετανία, όπου είχαμε συνάντηση με τους εκεί δικηγορικούς συλλόγους προκειμένου να βρεθεί κοινός τόπος για την αντιμετώπιση των προβλημάτων που πιθανόν αντιμετωπίσουν βρετανοί συνάδελφοι οι οποίοι σήμερα εργάζονται στην χώρα μας. Ήδη για την αντιμετώπιση των συνεπειών του επερχόμενου Brexit εργαζόμαστε σε δύο κατευθύνσεις:

**α)** Στηρίζουμε το αίτημα των βρετανικών δικηγορικών συλλόγων, για **παραμονή τους στους κόλπους του Ευρωπαϊκού Δικηγορικού Συλλόγου (CCBE)** , καθώς το **CCBE** κείται εκτός του θεσμικού οικοδομήματος της ΕΕ -πρόκειται για σωματείο του βελγικού ΑΚ-.

**β)** Προσπαθούμε, εντός του πλαισίου που διαγράφει η συμφωνία αποχώρησης του Ηνωμένου Βασιλείου από την ΕΕ, να βρούμε λύσεις για να διευκολύνουμε τους βρετανούς συναδέλφους που εργάζονται στη χώρα μας, ώστε να μην ανατραπεί αιφνιδιαστικά ο επαγγελματικός τους προγραμματισμός.

Η κοινή συνισταμένη όλων των παραπάνω εντοπίζεται νομίζω στην ανάγκη για ευρεία κοινωνική και πολιτική **συναίνεση** και κυρίως **πολλή** **δουλειά.** Αν δεν εργαστούμε από κοινού, αν δεν πορευθούμε με εθνική συνεννόηση, αν δεν πετύχουμε τις μεγάλες κοινωνικές λύσεις που έχουμε ανάγκη, θα γίνουμε θλιβερή, διαχρονική ηχώ του μεγάλου Αλεξανδρινού:

**«Θα είναι οι προσπάθειές μας, των συφοριασμένων, σαν των Τρώων».**

**Αν «όταν η μεγάλη κρίσις έλθει, η τόλμη κι η απόφασίς μας χάνονται» (…) «η πτώσις μας είναι βεβαία».**

**Σας ευχαριστώ θερμά.**